SET พรุ่งนี้รีบาวน์ต่อ แนวต้าน 1,490-1,495 จุด
บล.โนมูระ พัฒนสิน มองแนวโน้มการลงทุนในวันพรุ่งนี้ (8 ก.ค.) ตลาดยังมีลุ้นรีบาวน์ต่อได้ พร้อมให้แนวรับ 1,475-1,470 จุด ส่วนแนวต้าน 1,490-1,495 จุด
7 ก.ค. 2558

 นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยวันนี้ (7 ก.ค.) เป็นลักษณะของเทคนิคเคิลรีบาวน์หลังวานนี้ปรับตัวลงไปค่อนข้างแรง ซึ่งตลาดยังรอดูการหารือของกรีซกับทางสหภาพยุโรปในวันนี้ โดยทางกรีซจะมีการยื่นแผนปฏิรูปใหม่ให้กับทางสหภาพยุโรปพิจารณาอีกครั้ง
และการที่กรีซได้มีการเปลี่ยนรัฐมนตรีคลังคนใหม่ทำให้มีการมองกันว่าบรรยากาศการหารือน่าจะดีขึ้น ดังนั้นการหารือของกรีซในครั้งนี้อาจมีพัฒนาการในทางบวกได้ ส่งผลให้ตลาดในเอเชียค่อยๆ ฟื้นตัวขึ้น แต่ยังเป็นลักษณะของการแกว่งไซต์เวย์ทั้งในแดนบวกและลบ
ส่วนตลาดบ้านเราฟื้นตัวขึ้น โดยได้รับแรงหนุนจากหุ้นในกลุ่ม ICT ที่ขึ้นนำตลาด ซึ่งหุ้นในกลุ่ม ICT นี้มีอัตราผลตอบแทนจากปันผล (Divident Yield) ที่ดีเฉลี่ยราว 2.8% นอกจากนี้ยังได้แรงซื้อกลับจากหุ้นในกลุ่มแบงก์ด้วยหลังจากที่ได้มีแรงขายในช่วงก่อนหน้านี้จากการคาดการณ์ผลประกอบการงวดไตรมาส 2/58 จะออกมาไม่ดี
แนวโน้มการลงทุนในวันพรุ่งนี้ (8 ก.ค.) ตลาดยังมีลุ้นรีบาวน์ต่อได้ พร้อมให้แนวรับ 1,475-1,470 จุด ส่วนแนวต้าน 1,490-1,495 จุด
 
ที่มา: สำนักข่าวอินโฟเควสท์